  Виталий Пронин Быдӟым Вормонлы 70 ар тырмемен валче Удмурт кун университетысь В. Журавлёв нимо библиотека ялэ тусбуйёсын «Тау карон но буре ваён аллея» акция.Тросэзлэн ож лудысь ӧз бертэ атайёссы, нылпиоссы, куд-огъёсызлэн ӵыжы-выжыоссы шедизы пленэ, мукетъёсызлэн песянайёссы вормонэз дуризы ож мышкын.  Озьы котькуд семьялэн тодэ ваёнъёсысьтыз кылдэ калыклэн буре ваёнэз.Таин валче Удмурт кун университетысь библиотека дэмла асьмелы ваньмылы ӵош кылдытыны Быдӟым оже пыриськемъёслэн туспуктэмъёсынызы «Тау карон но буре ваён аллея». Библиотекаын ужасьёс Ксения Перевощикова но Наталия Самсонова витё тӥлесьтыд, гажано лыдӟисьёсмы, Быдӟым оже пыриськем яке фронт мышкын ужам песянай-песятайёстылэсь, агай-вынъёстылэсь, мукет ӵыжы-выжыостылэсь туспуктэмъёссэс. Тупалозы ож вакытэ лэсьтэмъёсын но, туалаосыз но. Котькуд туспуктэм бордын мед луоз фронтовиклэн, ветеранлэн быдэсак нимтулыз. Озьы ик  вакчияк гожтыны быгатӥськоды со сярысь тодэ ваёнъёстэс яке печатланы ож лудысь ыстэм гожтэтлэсь оглюкетсэ. Лэзьыны яра трос фотоосты. Библиотекаын ужасьёс бырйыны мед быгатозы. Шорысез тӧдьы дэремен воргорон - В.Беляев.Акциез дасясь Ксения Перевощикова верамъя, али библиотекаын туспуктэмъёсты бичало, эскеро ини. Куартолэзе та туспуктэмъёсын бадӟым адӟытон усьтӥськоз. Со 2 люкетлэсь луоз. Нырысетӥез сӥземын Удмурт кун университетысь оже ветлэм дышетӥсьёслы, али ужась преподавательёслэн фронтовик ӵыжы-выжыоссылы, нош кыкетӥез - шаерысьтымы ветеранъёслы.- Акцие пыриськыны мылкыд карисьёс туспуктэмъёссэс мед ваёзы УдГУ-лэн библиотекаяз 30-тӥ апрелёзь. Фотоосты озьы ик  дорамы ыстыны луэ электрон почта пыр, адресмы: kray@lib.udsu.ru. Акцимы адӟытонэн гинэ уз быры. Вормон Нуналлы, 9-тӥ Майлы, ми дорамы вуэм туспуктэмъёсын виртуальной книга дасяломы. Со нимаськоз «Книга памяти и благодарности». Та книгаен тодматскыны луоз библиотекамылэн шаертодонъя сайтаз. Озьы ик люкам фотоослэсь дасяломы слайд-презентация, сое студентъёс учкыны быгатозы УдГУ-лэн вань корпусъёсаз, - шуиз Ксения Юрьевна.Война вакытысь котькудӥз туспуктэм дуно. Тани Удмурт кун университетысь историяя факультетлэн нырысетӥ курсаз дышетскись Юлия Туктарева пересь песятаезлэсь туспуктэмзэ библиотекае вайиз ини. Вашкала фотоын, шораз ик, тӧдьы дэремен пуке егит воргорон. Со - Юлялэн прадедэз, Василий Григорьевич Беляев. Василий Григорьевич вордскемын Пичи Пурга ёросысь Бурангуртын 1919-тӥ арын. Ож лудэ сое басьтӥзы войналэн нырысь нуналъёсаз ик. 1941-тӥ арын ик Василий Беляев ивортэк ыше Украина музъем вылын. Алигес гинэ фронтовиклэн ӵыжы-выжыосыз тодӥзы, пересь песятайзы пленэ шедем шуыса. В. Беляевез мукет военнопленнойёсын ӵош ыстӥллям кулон сюрес вылэ, Аушвиц (яке Освенцим) концлагере.  Та кулонъя фабрикаен  кивалтӥсь Рудольф Хёсс пленнойёслы шуэ вылэм «Тӥ вуиды концентрационной лагере, татысь потыны луэ одӥг интыетӥ гинэ, крематорийлэн трубаетӥз». Та лагерьын быдтэмын вал 1 миллионлэсь трос адями, полазы - Василий Беляев но.Галина Семёнова Туспуктэм архивысь басьтэмын Теги: БыдымВормон ечуж УдГУ  